รัฐบาลไทย-ข่าวทำเนียบรัฐบาล-วธ. ร่วมกับ กต. จัดนิทรรศการ “ภาพถ่ายฟิล์มกระจกวิถีไทย” นำภาพถ่ายพระมหากษัตริย์-การแสดงวัฒนธรรม-วิถีชีวิตคนไทยในอดีต ทรงคุณค่า-หาชมยาก ไปจัดแสดงฉลองความสัมพันธ์ 24 ปี ไทย-เช็ก
วันอังคารที่ 13 มิถุนายน 2560
วธ. ร่วมกับ กต. จัดนิทรรศการ “ภาพถ่ายฟิล์มกระจกวิถีไทย” นําภาพถ่ายพระมหากษัตริย์-การแสดงวัฒนธรรม-วิถีชีวิตคนไทยในอดีต ทรงคุณค่า-หาชมยาก ไปจัดแสดงฉลองความสัมพันธ์ 24 ปี ไทย-เช็ก
วธ. ร่วมกับ กต. จัดนิทรรศการ “ภาพถ่ายฟิล์มกระจกวิถีไทย”นําภาพถ่ายพระมหากษัตริย์-การแสดงวัฒนธรรม-วิถีชีวิตคนไทยในอดีต ทรงคุณค่า-หาชมยาก ไปจัดแสดงฉลองความสัมพันธ์ 24 ปี ไทย-เช็ก
นายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ.) เปิดเผยว่า กระทรวงวัฒนธรรม (วธ.) มีนโยบายเสริมสร้างความสัมพันธ์ เกียรติภูมิและภาพลักษณ์ที่ดี เพื่อความเป็นไทย สู่สากล โดยพัฒนาความร่วมมือทางวัฒนธรรมกับนานาชาติ ในส่วนสาธารณรัฐเช็กกับประเทศไทย มีความร่วมมือ เผยแพร่และแลกเปลี่ยนความรู้ด้านวัฒนธรรมและประวัติศาสตร์ระหว่างกันตลอดมา โดยปีนี้ วธ.ได้ร่วมกับกระทรวงการต่างประเทศ (กต.) และพิพิธภัณฑสถานแห่งชาติเช็กจัด“นิทรรศการภาพถ่ายฟิล์มกระจกวิถีไทย”ระหว่างมิ.ย.-ก.ย. 2560 ณ ลานด้านหน้าพิพิธภัณฑ์Náprstek Museum of Asian, African and American Culturesกรุงปราก สาธารณรัฐเช็ก เพื่อให้คนไทยและชาวสาธารณรัฐเช็ก ศึกษาเรียนรู้ด้านประวัติศาสตร์ วิถีชีวิต วัฒนธรรมและประเพณีของคนไทยในอดีต อีกทั้งเพื่อเฉลิมฉลองความสัมพันธ์ทางการทูตไทย-เช็ก ครบรอบ 24 ปี และกระชับความสัมพันธ์ของทั้งสองประเทศให้แน่นแฟ้น รวมทั้งเป็นการเผยแพร่ศิลปวัฒนธรรมไทยให้แพร่หลายระดับนานาชาติมากขึ้นอีกด้วย
นายวีระ กล่าวอีกว่า นิทรรศการครั้งนี้นําภาพถ่ายฟิล์มกระจกไปจัดแสดงทั้งหมด 27 ภาพ เป็นภาพจากสมัยรัชกาลที่ 4-7 แห่งราชวงศ์จักรี ที่สํานักหอจดหมายเหตุแห่งชาติ กรมศิลปากร คัดเลือก แต่ละภาพแสดงถึงเหตุการณ์ประวัติศาสตร์ของไทยในอดีต ในส่วนพระมหากษัตริย์และพระบรมวงศานุวงศ์ ศิลปวัฒนธรรม ประเพณีและวิถีชีวิตของคนไทยในยุคเก่า ล้วนแต่เป็นภาพถ่ายที่มีความงดงาม ทรงคุณค่าและหาชมได้ยากยิ่ง
สําหรับภาพถ่ายฟิล์มกระจก ที่จัดแสดงในนิทรรศการฯ ทั้งหมด 27 ภาพ แบ่งเป็น 7 หมวด ได้แก่ 1.พระบรมฉายาลักษณ์พระมหากษัตริย์ไทย รัชกาลที่ 4–7 อาทิ รัชกาลที่ 4 ฉลองพระองค์ชุดขาวทรงธรรม รัชกาลที่ 4 ทรงเสลี่ยงสถลมารคเสด็จถวายผ้าพระกฐิน ณ วัดพระเชตุพน (วัดโพธิ์) รัชกาลที่ 5 ขณะพระชนมายุ 9 ชันษา รัชกาลที่ 6 ฉลองพระองค์ชุดนายร้อยแซนเฮิสต์ เป็นต้น รัชกาลที่ 6 เสด็จชลมารคเรือสุพรรณหงส์ เมื่อปี 2469 2. เจ้านายฝ่ายใน อาทิ สมเด็จพระเทพศิรินทราบรมราชินี เจ้าจอมมารดาเปี่ยม สมเด็จเจ้าฟ้านิภานภดลและสมเด็จเจ้าฟ้ามาลินีนภดารา เป็นต้น 3. วิถีชีวิตริมน้ํา เช่น ตลาดน้ําหัวรอหน้าพระราชวังจันทร์เกษม วิถีชีวิตริมน้ําคลองมหานาก 4. พระราชพิธี อาทิพระราชพิธีโสกันต์รัชกาลที่ 7 พระราชพิธีโสกันต์สมเด็จพระเจ้าลูกเธอเจ้าฟ้าวไลยอลงกรณ์ กรมหลวงเพชรบุรีราชสิรินธร เป็นต้น 5.ประชาชนชาวสยาม เช่น ขุนนางผู้ชาย คนไทยริมน้ําในจังหวัดนนทบุรี 6. ความสัมพันธ์กับต่างประเทศ อาทิ รัชกาลที่ 5 รับเสด็จพระเจ้าซาเรวิกแห่งจักรวรรดิรัสเซียและเจ้าชายGeorg Valdemarแห่งเดนมาร์ก ณ พระราชวังบางปะอิน เมื่อปี 2433 และ 7. การแสดงนาฏศิลป์และดนตรี เช่น การแสดงโขนกลางแปลง ละครรําพอกหน้าขาว เมื่อปี 2409 วงดนตรีไทย เมื่อปี 2472 สมโภชพระตําหนักเปี่ยมสุข เป็นต้น
ทั้งนี้นอกจากนิทรรศการดังกล่าวยังมีกิจกรรมแลกเปลี่ยนความรู้ด้านวิชาการระหว่างทั้งสองประเทศ โดย รมว.วธ.ไทย บรรยายพิเศษเรื่อง“Culture Heritage of Mankind: Protection and Promotion Policies in Thailand”และนางสาวิตรี สุวรรณสถิต ที่ปรึกษาวธ. บรรยายหัวข้อ“Perspective of Thai Art and Culture through Glass Plate Negative Photographsในวันที่ 9 มิถุนายนนี้ ที่พิพิธภัณฑ์Náprstek Museum of Asianณ กรุงปราก สาธารณรัฐเช็กด้วย